ЛIыгъэр лъэужьыншэ хъуркъым
Дзэлыкъуэ щIыналъэм и администрацэм и пресс-IуэхущIапIэм и лэжьакIуэ Щокъуий Iэминэ хъыбар къызэрыдигъэщIамкIэ, мыбы щекIуэкIащ майор Зыхъуэ Шафихь Елмырзэ и къуэм 1942, 1943 гъэхэм къыхуагъэфэщауэ щыта Вагъуэ Плъыжь орденитIым я тхылъхэр абы ипхъу Нинэ гуфIэгъуэ щытыкIэм иту етыжыным теухуа зэIущIэ. Мы Iуэхур зи фIыгъэр налог инспектор нэхъыщхьэ Нэхущ Ахьмэдрэ абы ипхъу Дианэрэ ирагъэкIуэкIа къэлъыхъуэныгъэ лэжьыгъэрщ.
Шыхъуэ Шафихь Зэхыхьэм щыIащ Бахъсэн къалэм, Бахъсэн, Дзэлыкъуэ щIыналъэхэм я дзэ комиссар Сосналы Мухьэмэд, районым и IуэхущIапIэхэм я унафэщIхэр, къуажэхэм я Iэтащхьэхэр, Зыхъуэ Шафихь и Iыхьлыхэр, Нэхущхэ Ахьмэдрэ Дианэрэ.
Дзэлыкъуэ районым и щIыпIэ администрацэм и Iэтащхьэ Джатэ Руслан псом япэу зыхуигъэзащ лIы- хъужьым и пхъум. ИужькIэ Зыхъуэхэ я лъэпкъым фIыщIэшхуэ яхуищIащ къэралым, республикэм, Дзэлыкъуэ щIыналъэм апхуэдэ зауэлI хахуэ зэраритамкIэ. Псалъэ гуапэ яхужиIащ къэлъыхъуэныгъэ лэжьыгъэхэр езыгъэкIуэкIа Нэхущхэ я унагъуэми.
Нэхущ Ахьмэд зэрыжиIамкIэ, Шафихь Бабыгуей (иджы Сэрмакъ къуажэм) 1916 гъэм къыщалъхуащ, зауэм ипэкIэ комсомолым и Нагорнэ райкомым и бюром хэтащ. 1937 гъэм абы Алътуд Катя щхьэгъусэ къыхуэхъуащ. Абыхэм бынитI — Нинэрэ Борисрэ — зэдагъуэтащ.
Зыхъуэ Шафихь лIыгъэшхуэ хэлъащ. ИлъэситI иримыкъум абы Вагъуэ Плъыжь орденищ къыхуагъэфэщащ. АрщхьэкIэ, орденитIыр къратыну хунэмысу зэхэуэхэм ящыщ зым щаукIащ. 1943 гъэм жэпуэгъуэм и 26-м екIуэкIа зэпэщIэувэныгъэхэм хэкIуэдахэм ятеухуауэ 26-нэ танк бригадэм щагъэхьэзыра тхылъым зэритымкIэ, майор Зыхъуэ Шафихь и псэр итащ 1943 гъэм шыщхьэуIум и 23-м. Ар щыщIалъхьащ Украинэм и Сумской областым хыхьэ Лебедин къалэм.
А щIыпIэм щыпсэухэм ящыгъупщэркъым нэмыцэ зэрыпхъуакIуэхэм а къалэм щезэуа сэлэт хахуэхэм я фэеплъыр. 1980 гъэм Нинэрэ Борисрэ Шафихь и кхъащхьэр зрагъэлъэгъуащ икIи абы удз гъэгъахэр тралъхьауэ щытащ.
Сэрмакъ щыпсэухэми я къуажэгъур ящыгъупщэркъым. Махуэ Анатолий къытрыригъэдзащ Зыхъуэ Шафихь зэрихьа лIыгъэм теухуа тхыгъэхэр. «Къэбэр- дей-Балъкъэрым и ЗауэлI щIыхь» тхылъым абы теухуа очерк щхьэхуи итщ.
Шафихь ипхъу Нинэ иратащ и адэм Вагъуэ Плъыжь орденитI зэрыхуагъэфэщам щыхьэт техъуэ тхылъхэр. Абы мы Iуэхур къызэзыгъэпэщахэм фIыщIэшхуэ яхуищIащ.
Сосналы Мухьэмэд жиIащ зауэм хэкIуэдахэм я фэеплъым районым гулъытэшхуэ зэрыщыхуащIыр и гуапэ зэрыхъур.
МАХЪШОКЪУЭ Мухьэмэд.
